Izvršenje mjera za 2014. bilo je 98 % u pogledu obveza. Iznosi za plaćanja mjera za 2014. nisu u trenutku sastavljanja ovog izvješća bili konačni jer su se plaćanja mogla obavljati do 31. prosinca 2015.

Ovo izvješće odnosi se na provedbu mjera informiranja o zajedničkoj poljoprivrednoj politici (ZPP) za 2013. i 2014. Do 1. siječnja 2014. pravni temelj bila je Uredba Vijeća (EZ) br. 814/2000 od 17. travnja 2000. o mjerama informiranja u vezi sa zajedničkom poljoprivrednom politikom. Taj se pravni temelj promijenio stupanjem na snagu Uredbe (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008. Članak 45. Uredbe (EU) br. 1306/2013 sada uključuje upućivanje na mjere informiranja koje se odnose na ZPP prethodno obuhvaćene Uredbom (EZ) br. 814/2000.

1.Bespovratna sredstva (sufinancirane mjere informiranja poduzete na inicijativu organizacija trećih strana)

Uredbom (EU) br. 1306/2013 predviđene su dvije vrste mjera koje se financiraju bespovratnim sredstvima, a to su posebne mjere informiranja i godišnji programi rada. Posebna mjera informiranja označava vremenski i prostorno ograničene informacijska događanja koja se provode na temelju jedinstvenog proračuna. Godišnji program rada niz je od dviju do pet posebnih mjera informiranja. Za 2013. i 2014. odlučeno je (kao i za prethodne godine) zadržati samo sufinanciranje posebnih mjera informiranja u cilju pojednostavnjenja programa dodjele bespovratnih sredstava i osiguravanja usklađenosti između različitih komunikacijskih aktivnosti.

Pozivima na podnošenje prijedloga za sufinancirane aktivnosti u 2013. i 2014. cilj je bila javnost s posebnim naglaskom na mlade ljude u urbanim područjima te na subjekte u ruralnim područjima za koje su mjere bile usmjerene na specifična pitanja, posebno u pogledu provedbe novih mjera uvedenih reformom ZPP-a primjerice ekologizacije te obveznih mjera za mlade poljoprivrednike.

Najviša stopa financiranja za prethodno navedene mjere iznosi 50 % prihvatljivih troškova. Međutim, u skladu s člankom 2. Uredbe Vijeća (EZ) br. 814/2000 postoji mogućnost za povećanje stope do 75 % u iznimnim slučajevima, kako je utvrđeno u provedbenoj Uredbi i definirano u pozivu na podnošenje prijedloga.

U skladu s pozivom na podnošenje prijedloga za 2013. sufinancirano je 14 posebnih mjera informiranja po stopi od 50 %. Iznos bespovratnih sredstava zatraženih od Komisije bio je od 100 500,00 EUR do 341 659,00 EUR. U skladu s pozivom na podnošenje prijedloga za 2014. sufinancirano je 13 posebnih mjera informiranja među njima su bile i tri mjere sufinancirane po stopi od 75 % jer su ispunile uvjete utvrđene u pozivu na podnošenje prijedloga za mjere informiranja od posebnog interesa. To je za 2014. značilo da su mjere provedene u najmanje trima državama članicama EU-a, predložila ih je postojeća mreža na europskoj razini ili im je cilj bilo ustanovljenje i/ili razvoj takve europske mreže, a uključivale su plan širenja koji može dosegnuti najmanje 5 % ciljne publike mjere (opća javnost i/ili subjekti u ruralnim područjima) u svakoj državi članici. Iznos bespovratnih sredstava zatraženih od Komisije bio je od 133 397,00 EUR do 374 119,00 EUR. Tako je u izvještajnom razdoblju 2013. – 2014. sufinancirano ukupno 27 mjera informiranja. Bespovratna sredstva dodijeljena su uglavnom informativnim kampanjama, audiovizualnim produkcijama, konferencijama, seminarima, projektima informiranja učenika o ZPP-u te radionicama za dionike.

U tablici 1. prikazani su korisnici bespovratnih sredstava po vrsti.

Tablica 1.

Kao i u prošlosti, na popisima korisnika isticale su se društveno-strukovne organizacije aktivne u području poljoprivrede i ruralnog razvoja na nacionalnoj razini (često članice tijela na razini EU-a). Međutim, zbog činjenice da se pozivima na podnošenje prijedloga za 2013. i 2014. htjelo ostvariti više audiovizualnih projekata, za bespovratna sredstva za multinacionalne mjere uvjete su ispunile tri medijske organizacije – posebno iz audiovizualnog sektora. Detaljne informacije o bespovratnim sredstvima dodijeljenima tijekom izvještajnog razdoblja nalaze se u radnom dokumentu službi Komisije priloženom ovom izvješću.

Zahtjevi su ocijenjeni prema strogim kriterijima prihvatljivosti, isključenja, odabira i dodjele kako je utvrđeno u pozivu na podnošenje prijedloga. To je bilo u skladu s Financijskom uredbom i odražavalo je cilj Komisije da ostvari jednako postupanje i pošteno tržišno natjecanje među podnositeljima zahtjeva.

U tablici 2. prikazan je pregled broja uspješnih zahtjeva po državi članici. Od ukupno 27 uspješnih zahtjeva za bespovratna sredstva u izvještajnom razdoblju pet je primljeno iz novih država članica. Nadalje, nastavljen je snažan interes južnih država članica EU-a. Pet uspješnih prijava dostavile su organizacije na razini EU-a.



Tablica 2.

Uspješne prijave po državi članici (uključujući organizacije na razini EU-a)

Važno je naglasiti da je, kao i u prošlosti, zahvaljujući multiplikacijskom učinku specijaliziranih tiskanih i audio-vizualnih medija, kao i većem korištenju interneta i društvenih mreža kao alata diseminacije, znatan broj sufinanciranih mjera osim do izravnih sudionika dopro i do šire publike.

2.Izravne mjere / javna nabava (informacijske mjere poduzete na inicijativu Komisije)

Kao i prethodnih godina, tijekom izvještajnog razdoblja velik broj informacijskih mjera proveden je na inicijativu Komisije. Te mjere uglavnom su provedene uz vanjsku tehničku pomoć. U razdoblju od 2013. do 2014. za te je mjere dodijeljeno 66 % proračuna.

U okviru tog proračuna provedene su i mjere informiranja za aktivnosti umrežavanja s novinarima (medijsko umrežavanje) i s dionicima (umrežavanje dionika). Cilj tih mjera bilo je stvaranje nove sinergije među različitim komunikatorima u sektoru i multipliciranje učinka informacijskih mjera koje je proveo GU AGRI, posebno u pogledu reformiranog ZPP-a. GU AGRI je u izvještajnom razdoblju usmjerio izravne mjere informiranja na javnost i pokrenuo komunikacijsku kampanju o reformiranom ZPP-u pod geslom „Europska zajednička poljoprivredna politika: Njegujmo korijene”. Ostale mjere informiranja u 2013. i 2014. odnosile su se na redovite horizontalne komunikacijske aktivnosti kao što su organizacija informativnih sastanaka o ZPP-u, prezentacije za skupine posjetitelja i organizacija sudjelovanja Europske komisije na EXPO-u u Milanu od svibnja do listopada 2015. U 2014. GU AGRI sudjelovao je i u pilot-kampanji korporativnih komunikacija koju je predvodila Glavna uprava za komunikacije, s ciljem isticanja uloge i doprinosa poljoprivrede u svakodnevnom životu ljudi te relevantnosti ZPP-a za građanina EU-a, što uključuje rast i otvaranje novih radnih mjesta. Kampanja je pokrenuta 2014. („EU: Radi za vas”) i trajala je do sredine 2015. Izravnim obraćanjem građanima kroz glavne je medije plastično i živo prikazana dodana vrijednost EU-a. Ta je kampanja dio općih napora da se pošalje jasnija poruka o tome kako EU kroz svoje programe i politike olakšava postizanje gospodarskog rasta i otvaranja novih radnih mjesta.

Radnim dokumentom službi Komisije navedeno je više pojedinosti o tim mjerama informiranja, uključujući i povezane troškove.

A) Medijsko umrežavanje 2013. – 2014.